看劉寺芙蓉
作者：楊萬里
朝代：宋

paragraphs: 初約山寺游，端爲怪奇石。
那知雲水鄉，化作錦繡國。
入門逕深深，過眼秋寂寂。
隔竹小亭明，稠紅漏疎碧。
山僧引幽踐，絕巘恣佳陟。
三步綺爲障，十步霞作壁。
爛如屏四圍，搭以帔五色。
滿山盡芙蓉，山僧所手植。
秋英例臞淡，此花獨腴澤。
却憶補外時，朝士作祖席。
是間萬株梅，冷射千崖白。
舊游不可尋，雪枝半榛棘。